Potgooi Aktueel Brokkies in die nuus 12 Mei 2017 - NETRADIOSA
Potgooi Aktueel Brokkies in die nuus 12 Mei 2017
13/05/2017 Corrie Slabbert Corrie Slabbert, Potgooi/Podcast 0
Aangebied deur Corrie elke Vrydag om 5nm
Aktueel 12 Mei 2017 – Brokkies in die Nuus
Die program is saamgestel uit 18 Artikels
Binnekort TV-lisensie op jou loopfoon.
Die SAUK se finansies is benard as gevolg van jare se wanbestuur en onnodige hofsake, en die ANC se His Master’s Voice is nou dringend op soek na geld.
Die besluit van die inmiddels afgedankte Hlaudi Motsoeneng dat die radio- en TV-stasies tussen 80 en 90 persent plaaslike kunstenaars moet gebruik, het gelei tot ‘n vermindering in luisteraars- en kykersgetalle, wat weer aanleiding gegee het tot ‘n vermindering in advertensie inkomste.
Daar is ook erken dat steeds minder mense hulle lisensies hernu omdat hulle ontevrede is met die inhoud en openlike ANC-propaganda.
Nou word daar gekyk na ander wyses van fondsinsameling, en Jan Publiek word daarvoor geteiken.
SAUK se hoofuitvoerende beampte, James Aguma, het aan die Parlement gemeld dat die uitsaaier nou kyk om lisensie gelde te hef op Rekenaar-, Selfoon- en Tablet gebruikers. Die rede is glo dat meer gebruikers TV seine opvang en dus TV inhoud kyk op Rekenaars, Selfone en Tablette.
Die Vryburger, 11 Mei 2017
Johannesburg in vir kragonderbrekings.
City Power, die verskaffer van elektrisiteit aan Johannesburg, het gewaarsku dat daar moontlike kragonderbrekings kan wees weens verhoogde aanvraag tydens die koue maande wat voorlê.
‘n Beroep is op verbruikers gemaak om krag spaarsaam te gebruik om oorlading van die stelsel te voorkom.
Foto – City Power.
Die Vryburger, 12 Mei 2017
Selektiewe vryheid van spraak.
Die Matiestudent wat verantwoordelik was vir die sogenaamde Nazi plakkate op die kampus, Dean Dart, is verhinder om op die Rooiplein tydens etenstyd sy saak te stel. Hy is deur verteenwoordigers van die Studenteraad weggeneem van die plein na die transformasie kantore.
Hy en twee mede-studente is ook intussen geskors hangende dissiplinêre stappe deur die universiteit, oor die kennisgewingsplakkaat wat hulle steeds as rassisities beskou.
Mede-studente is ontevrede oor die situasie, en sê dit blyk nou die naakte werklikheid van die nuwe SA te wees: as jy wit is, moet jy stil bly en geld vryheid van spraak nie meer nie, terwyl die res kan brand en verniel sonder om iets oor te kom.
Natal boer vermoor/verbrand.
Die lyk van ‘n 64 jarige boer van Bulwer in Natal, is gevind in sy huis.
Hy is klaarblyklik aan die brand gesteek nadat petrol oor hom gegooi is.
Volgens SAP is die motief onbekend maar dit is maar deel van die reeks plaasmoorde wat bykans elke dag plaasvind. Dit is die derde plaasmoord in 2017 in die Bulwer/Underberg gebied.
Die geval word beskryf as een van die wreedste in die gebied.
Die waarheid is nodig.
Gerrie de Bruin – Die Vryburger, 12 Mei 2017
Skole gesluit in Noordelike Johannesburg.
Skole is gesluit in dele van Johannesburg na betogers dele van die stad in ‘n oorlogsone verander het.
SAPD en Metro Polisie word ingespan om wet en orde te probeer herstel.
Die stadsraad blameer misdadige elemente vir die wanorde in Eldorado Park, Kliptown, Orange Farm en Ennerdale, maar dit is inwoners wat paaie blokkeer en selfs winkel beroof.
Laat Woensdagmiddag het hernude skermutselings plaasgevind in die Itereleng informele woonbuurt naby Laudium en een sterfgeval is aangemeld, alhoewel nog nie amptelik bevestig deur die SAPD nie.
Foto – Onluste by Itereleng.
“Veg vir Stellenbosch” glo rassisties.
Die Universiteit van Stellenbosch het met ‘n ondersoek begin en drie studente geïdentifiseer vir ondervraging nadat plakkate op kampus verskyn het wat bepaalde ooreenkomste bied met Duitse plakkate uit die Tweede Wêreldoorlog.
Plakkate soos “Die Anglo Afrikaner Student” en “Veg vir Stellenbosch” het ‘n klip in die hoenderhok veroorsaak by Stellenbosch.
‘n Organisasie genaamd die New Right het ‘n vergadering belê en kennis daarvan gegee op die plakkate.
Behalwe die beelde van ‘n jong man en jong dame, is daar geen ooreenkoms met Nazi’s nie. Tog wil die universiteit dit wel daarin lees en het dit onmiddellik as rassisme beskou wat ‘n ondersoek en heksejag regverdig.
Foto: Een van die plakkate wat kwansuis rassisties is.
Polisiestasie en nuwe voertuie brand.
‘n Polisiestasie in die Louis Trichardt omgewing is deur betogers aan die brand gesteek. Twee betreklik nuwe Polisievoertuie het ook in die slag gebly.
Die Vhulaudzi Polisie stasie is Dinsdag nag deur meer as 700 inwoners omsingel en aan die brand gesteek. Een van die betogers is deur die polisie geskiet en gewond.
Die betoging het skynbaar gegaan oor ‘n vermiste 25-jarige vrou, en die beskuldiging dat die Polisie nie hulle deel doen om haar op te spoor nie.
Intussen is 16 Transnet werkers in die Richards Baai gearresteer na die naweek se chaos waarin Polisie voertuie beskadig is .
Foto – Vhulaudzi Polisiekantoor.
Zuma gaan appelleer.
Soos verwag is gaan die ANC-staatshoof, Jacob Zuma, appelleer teen die bevinding van die Pretoriase hooggeregshof dat hy redes moet gee vir sy kabinetskommeling.
Volgens Zuma se hofstukke het die regter ‘n verkeerde interpretasie gehad wat sy uitspraak dus foutief gemaak het. Skynbaar is daar ‘n totaal van 12 punte waarop Zuma sy appèl gaan baseer.
Foto – Jacob Zuma.
Plaasaanvalle tans hoogste sedert 1990.
Landwyd het daar reeds in Mei 11 plaasaanvalle plaasgevind, en sedert Januarie vanjaar was daar al 160 plaasaanvalle waarin 32 mense vermoor is.
Volgens Mnr. Henry Geldenhuys, adjunkpresident van TLU SA en voorsitter van die Veiligheidskomitee, is dit hoër as enige jaar sedert die TLU SA in 1990 dié statistieke begin byhou het.
Op een dag was daar die plaasaanvalle is drie provinsies, wat daarop dui dat die hele land geteiken word.
Plaasaanvalle het voorgekom in Roossenekal, die Assen-distrik in Noordwes en tussen Secunda en Bethal.
‘n Private maatskappy, die Heritage Protection Group (HPG), het spoorsnyers en private helikopters ingespan om met soektogte na die terroriste te help.
Mnr. Geldenhuys het weer ‘n beroep op boere gedoen om by veiligheidstrukture betrokke raak. “Jy as boer is verantwoordelik vir jou eie veiligheid en ook dié van jou buurman. Boere moet hul veiligheid opskerp.”
Intussen sukkel TLU SA al sedert Oktober verlede jaar om ’n vergadering met Lt.Genl. Khomotso Phahlane, waarnemende nasionale polisiekommissaris, en die Minister van Polisie gereël te kry, want TLU SA het bepaalde oplossings en wil help met die probleem.
Foto – Henry Geldenhuys.
Waar is Demokrasie?
Dit is lankal tyd dat indringend aan demokrasie aandag gegee word. Die wesentlike van hierdie probleem is, waarom het die ANC demokrasie in 1994 afgeskaf?
Demokrasie beteken dat die volk se stem regeer, dat die volk besluit watter regering hulle wil hê en dat die regering onderhewig is aan die behoud van die vertroue van die volk.
Volk beteken ‘n eenderse groep mense met onder andere dieselfde Geloof, Kultuur, Genetiese afkoms, Geskiedkundige agtergrond, Taal, en Oorhoofse politieke strewes met die hoofdoel om wat eie aan die volk is, te beskerm en uit te bou. Daar kan kleiner verskille wees, maar nie wyd uiteenlopende verskille in Kultuur, Taal, Geloof en Afkoms nie.
Voor 1994 het die destydse regering Suid-Afrika op ‘n demokratiese wyse regeer deur aan elke volk in die land erkenning te gee met eie strukture om hulle tot selfstandigheid (outonomie) te lei wanneer hulle daarvoor gereed was. Die Transkei en Bophuthatswana was op die voorpunt met selfregering.
Sedert 1994 het die ANC-regering gedwonge integrasie ingevoer en daarmee demokrasie afgeskaf. Duidelik het hulle demokrasie met integrasie verwar en dit gelyk aan mekaar gestel. Demokrasie se betekenis is volksvryheid, maar hierdie betekenis word moedswillig so verdraai dat volksvryheid (demokrasie) vermenging van rasse beteken.
In die praktyk is integrasie nie as ‘n keuse gestel nie, maar afgedwing. Volke kan nie saam ‘n demokratiese regering (volksregering) vorm nie omdat die volk wat getalsgewys in die minderheid is, nie seggenskap het nie. Hulle is net marionette. Hoe rym dit met die begrip van vryheid en demokrasie? Geen volk mag gedwing word om met ander te meng nie.
Daar word beweer dat daar nou demokrasie in Suid-Afrika is omdat almal mag stem, maar wat beteken ‘n 10% inspraak op sake? Deur aan die vreemde volke se verkiesings deel te neem, bevestig jy dat jy hulle verkiesingstelsel erken en jouself aan hulle onderwerp. Hoe kan jy in dieselfde juk trek as 15 osse ‘n ander rigting as jy inslaan en jou dan met getalle oorweldig? Betekenis van die begrip demokrasie word verkeerdelik van volksvryheid tot enkeling vervals.
Rassevermenging beteken uitwissing van ‘n volk. Hulle taal, kultuur en begrippe raak verlore, sowel as hulle herkoms wat vir hulle kosbaar is. Is dit demokrasie, vryheid om vreedsaam te bestaan, wanneer een of meer volke doelbewus poog om een volk uit te wis deur hulle van volksregte te ontneem?
Kyk wat het gebeur tussen die Vendas en Tsongas in Noord-Transvaal wat nie by mekaar ingelyf wil word nie. Die omstreek was in 1960 gestig (apartheidsjare) en vir 34 jaar tot 1994 was die inwoners gelukkig en vreedsaam onder die demokratiese bestel.
Waarom het die ANC-regering demokrasie afgeskaf?
Politikus – Die Vryburger, 11 Mei 2017
Geeneen sal ons help nie.
Die geskiedenis het veel lesse waaruit ons volk kan leer, en die afgelope tyd se gruwelike gebeure in Suid-Soedan, waar meer as ’n miljoen kinders die land uit moes vlug, is ’n goeie les wat ons van moet kennis neem.
Die Suid-Soedanse burgeroorlog het bykans twee miljoen inwoners, waarvan 62% kinders is, gedwing om uit die land te vlug vir hulle veiligheid.
Die vlugtelinge het wel daarmee die geweld vrygespring, maar nou sit hulle sonder enige hulp, in vier ander Afrika lande waar die infrastruktuur sodanig is dat hulle van honger en siektes gaan omkom as die Verenigde Nasies nie finansiële hulp verleen nie.
As dit dan is hoe die wêreld staan en toekyk oor die ellende van daardie Afrikaland se mense, waarom sal enige een omgee vir die paar miljoen volksgenote aan die Suidpunt van Afrika?
Die moontlikheid dat die heersende diskriminasie en die “onopmerklike volksmoord” gestop sal word deur die ingryping vanaf die buiteland, is wensdenkery.
Die Boere-Afrikaner sal eie veiligheid, sy eie toekoms en sy eie alles moet vestig as hy wil voortbestaan.
Daardie voorbestaan beteken egter meer as net die drie elemente, want dit begin deur die leë wiegie in ons volk weer met babatjies te vul om die dalende getalle teen te werk.
Daarmee saam moet die ekonomiese groei van volksgenote versterk word deur deelname aan volksekonomie wat binne die bestaande bestel uitgebou word, wat werkskeppend ons volk bemagtig in eie ondernemings.
Voortvloeiend uit hierdie ekonomiese groei behoort volkseie skole, kolleges, tegnikon en universiteit gevestig te word om die tegnologiese vermoë van ons volk maksimaal te benut.
As die volk steier teen hierdie uitdaging, is algehele ondergang ons voorland, want geeneen buite die volk sal ons wil help nie.
Frik Stander – Die Vryburger, 11 Mei 2017
Boer van Secunda in been geskiet in plaasaanval
Deur Alet Joubert 10 Mei 2017 13:07
’n Boer van Secunda, Mpumalanga, herstel van ’n skietwond ná ’n plaasaanval Dinsdagaand.
Willem van der Merwe van die plaas Driehoek is met ’n .22-geweer in die been geskiet toe vyf aanvallers op die huis toegesak en geld en vuurwapens geëis het.
“Hulle wou sy 19-jarige dogter, Zelmarie, met ’n strykyster brand, maar het gelukkig van hul planne afgesien,” sê Henry Geldenhuys, adjunkpresident van TLU SA en voorsitter van die veiligheidskomitee.
Van der Merwe (56) is saam met sy vrou, Nicoleen (48), en Zelmarie in die gesin se instapkluis toegesluit. Die rowers het met ses vuurwapens in Van der Merwe se dubbelkajuit Ford-bakkie gevlug.
NASIONAAL WAS DAAR AL 11 AANVALLE IN MEI. DIE SYFER SEDERT JANUARIE STAAN OP 160 AANVALLE WAARIN 32 MENSE VERMOOR IS
Henry Geldenhuys, TLU SA
Die verdagtes en die voertuig met die registrasienommer HKK 334 MP is nog soek.
“Mnr. Van der Merwe is in ’n hospitaal opgeneem waar ’n koeëlpunt uit sy been verwyder is,” sê Geldenhuys.
Hy sê dié aanval was die derde voorval op plase en kleinhoewes in Mpumalanga vandeesmaand.
“Nasionaal was daar al 11 aanvalle in Mei. Die syfer sedert Januarie staan op 160 aanvalle waarin 32 mense vermoor is. Dit is hoër as enige jaar sedert die TLU in 1990 dié statistieke begin byhou het.”
Geldenhuys sê boere moet aktief by veiligheidstrukture betrokke raak.
“Jy as boer is verantwoordelik vir jou eie veiligheid en ook vir dié van jou buurman. Boere moet hul veiligheid opskerp.”
Hy voeg by dat TLU SA al sedert Oktober 2016 ’n vergadering met die nasionale polisiekommissaris en die minister van polisie aanvra.
“Ons wil help en ons dienste aanbied om ’n verskil te maak, want die (polisie se) landelike veiligheidsplan werk nie in die praktyk nie.”
Boer in Assen-distrik geskiet
Deur Marietie Louw-Carstens 10 Mei 2017 09:49
’n Boer (60)is Dinsdagaand tydens ’n aanval op sy plaas in die Assen-distrik buite Brits in Noordwes geskiet.
Nick Dollman, woordvoerder van Netcare911, sê die man was in ’n baie ernstige toestand toe nooddienswerkers by die plaas opgedaag het.
Die man, wie se naam nog nie bekend is nie, se toestand was só ernstig dat hy per noodhelikopter van die plaas na ’n hospitaal in Johannesburg gevlieg is.
Dollman sê die man is tydens die vlug aan ’n asemhalingstoestel gekoppel.
“Hy is na ’n gespesialiseerde trauma-eenheid van ’n hospitaal in Johannesburg geneem,” sê Dollman.
Sers. Kelebogile Moleko, polisiewoordvoerder in Noordwes, het nog nie verdere inligting oor die skietery nie.
Hou Netwerk24 dop vir meer oor die voorval.
Eversdal-vrou vermoor, verdagte dalk op kamera
Deur Verslagspan 10 Mei 2017 13:03
Die polisie ondersoek die moord van ‘n vrou, na verneem word Hillary van Rooyen (53), wat op Dinsdag 9 Mei dood in haar Eversdal-huis in Kaapstad gevind is.
TygerBurger is net ná 15:00 na die toneel in Sondalstraat, waar talle polisievoertuie, polisielede, forensiese personeel, ambulansdienste en privaat sekerheidspersoneel teenwoordig was.
Ambulanspersoneel het die toneel verlaat sonder die liggaam, en kort daarna het die lykswa opgedaag.
By navraag oor wat presies gebeur het, het diegene buite die huis verkies om geen kommentaar te lewer nie. Twee mans en ‘n vrou was sigbaar ontsteld.
TygerBurger het verskeie navrae aan die Durbanville-polisie gerig om uit te vind wat gebeur het, maar het teen Woensdagoggend om 07:00 nog geen terugvoer ontvang soos beloof is nie.
TygerBurger het van ‘n plaaslike buurtwag-Whatsapp-groep se inligting verneem wat die vrou se naam is, en dat sy glo ’n inbreker(s) in haar huis verras het, waarna sy toe aangeval en vermoor is.
’n Bron na aan die ondersoek het aan TygerBurger bevestig die vrou is deur haar seun gevind, en dat sy glo met ’n stomp voorwerp vermoor is.
Stukkies glas, soos dié van ‘n voorwerp soos ‘n glaspot, is glo ook op die vloer gevind, volgens die bron. Daar is nog nie bevestig of daar enige ander items behalwe ‘n selfoon soek is nie.
Die huis, in ‘n besige straat naby die Laerskool Eversdal, is reg oorkant ‘n gewilde vulstasie en kruidenierswinkel.
Volgens TygerBurger se bron wys ‘n video-opname deur die kruidenierswinkel hoe ‘n man om 12:00 oor die huis se hek gespring het en weggeloop het. Die bron wou nie spekuleer oor hoe die man lyk nie, en of dit wel die moordenaar kon wees nie.
Die provinsiale polisiediens het intussen bevestig dat die lyk van ‘n 53-jarige vrou binne die huis gevind is.
Sers. Noloyiso Rwexana, polisiewoordvoerder, het gesê die Durbanville-polisie het om 13:48 by die toneel aangekom, waar die lyk op die vloer gekry is.
Die omstandighede rondom die insident word nog ondersoek.
“Ek kan bevestig dat ‘n saak van moord geopen is en ondersoek word. Verdagtes moet nog gearresteer word,” het Rwexana gesê.
Teen 20:30 Dinsdagaand was die lykswa nog buite die huis.
Van Rooyen se eggenoot, Derick, wat in die versekeringsbedryf werk, was ook op die toneel.
Man kry 18 j. vir ‘grusaamste moord’
Deur Maygene De Wee 10 Mei 2017 11:32
Die man wat ’n mede-aangehoudene in die polisieselle in Beaufort-Wes gemartel en vermoor het, is Woensdag in die rondgaande hof in Beaufort-Wes tot 18 jaar tronkstraf gevonnis.
Regter John Hlophe, regter-president van die Wes-Kaap, sê hy het geen ander keuse as om Zuko Mgungquthu die vonnis op te lê nie.
Mgungquthu het Maandag in die rondgaande hof skuld op aanklag van moord beken.
Hy het Gerdo Karelse, ’n 18-jarige leerling aan die Hoërskool Beaufort-Wes, die aand van 26 Junie 2016 ure lank in die polisiesel waarin hulle by die Beaufort-Wes-polisiekantoor opgesluit was, aangerand en gemartel.
Hlophe het die moordtoneel en foto’s van die oorledene beskryf as van die grusaamste wat hy in sy loopbaan as regter gesien het.
Dit is maklik om bewerings te maak wat klink of dit waar kan wees, maar wat skewe voorstellings is. Pas is daar deur verdagmakers talle ongegronde bewerings teen blankes gemaak, maar versuim om te meld dat die blankes ver in die minderheid is en dus nie van die voordeel van getalle gebruik kan maak nie.
Daar is beweer dat die blankes voortgaan om die land en die banke te beheer. Moet die minderheid blankes dan afstand doen van hulle prestasievermoë? Wat doen die ander om hul eie prestasievermoë te verhoog? As een rugbyspan 10 spelers het en steeds die span met 15 spelers klop, moet die minderheid terugstaan sodat die ander kunsmatig sukses kan behaal?
Ongelooflik word terugstaan deur die minderheid bevestig deur aan te dring dat die blankes met wit voortreflikheid moet stop. Die blankes het self hulle eie ondernemings gestig en verhoed nie die swartes om dieselfde te doen nie.
Wat ook strydig is, is dat daar al hoe meer druk daarop geplaas word dat daar nie tussen die rasse onderskei mag word nie. Op wie is dit van toepassing? Hoekom mag sommige sprekers (swartes ja) wel die onderskeiding tref en sodanig hulself in ‘n swak lig stel?
‘n Saak of tema moet onpartydig hanteer word sonder dat persoonlik geraak word. Slegs sprekers wat nie inhoud aan hulle bewerings kan gee nie, beland op die syspoor van partydigheid. Die betrokke persone se name word nie hier genoem nie omdat dit verkeerd sou wees om aandag op persone te vestig in plaas van op die saak wat geraak word.
Daar is ook onredelik beweer dat wanneer blankes ‘n versoekskrif slegs as blankes teken, daar nie gesê kan word dat dit nie rassisme is nie. Dan moet ‘n betoging deur swartes ook as rassisme beskou word.
Blankes moet glo aanvaar dat die tyd gekom het dat hulle met swartes moet skakel. Die indruk word hierdeur geskep dat die blankes dit nooit gedoen het nie. Dit is heeltemal onwaar en verdagmaking. Dat die blankes Afrikaans gebruik om swartes uit te sluit is ewe onwaar, dit is immers hulle taal. Moet Afrikaanssprekendes hulle taal verloën?
Ook is gesê dat die land (Suid-Afrika) na sy wettige eienaars teruggebring moet word. Nou is die vraag wanneer die blankes se regverdige deel, soos tussen die Wes-Kaap en die Visrivier, die deel wat Dingaan in ‘n wettige transaksie aan die Voortrekkers verkoop het en verskeie ander wettige grondgebiede, erken en teruggegee gaan word?
Vra Maarnet – Die Vryburger, 10 Mei 2017
Selfbeskikking vir Afrikaners.
Waar staan die Afrikaner vandag sedert 1994 en hoe gaan dit oor die algemeen met Afrikaners?
Dinge lyk maar beroerd en die Afrikaner trek al hoe meer aan die kortste end.
Die Afrikaanse taal word oral uitgewerk,die Afrikaner se geskiedenis word misken, sy erfenis word vernietig en sy regte word op getrap. Die Afrikaner word blameer vir als wat in die verlede gebeur het en kry ook die skuld vir alles wat nou in die land verkeerd loop.
Oor die algemeen kry Witmense die skuld vir alles wat fout is in die land. Dan praat mens nie eers van regstellende aksie, Swart ekonomiese bemagtiging en grondhervorming nie. Dis alles dinge wat diskriminerend is teenoor minderheidsgroepe, soos die Afrikaner.
Het dit nie tyd geword dat die Afrikaner opstaan en sê genoeg is genoeg nie? Suid Afrika het ‘n verskeidenheid van Volke, Tale en Kulture en selfbeskikking is die enigste haalbare oplossing vir die land met sy probleme.
Laat ons dus met nuwe oë kyk na selfbeskikking en minderheidsregte. Artikel 235 van die grondwet maak juis voorsiening vir selfbeskikking en is daar vir die Afrikaner en alle ander minderheidsgroepe wat dit wil opeis.
Is die tyd nie nou ryp daarvoor nie?
Frik Lotz – Die Vryburger, 12 Mei 2017